《感寓 其七十一》
明代·朱诚泳

吾闻尧舜世，皞皞惟淳风。耕凿罢无为，礼义日以隆。

如何三代来，巧伪竞相蒙。常道既以坠，斯文丁厄穷。

兄弟动相阋，父子或见攻。臣节每中改，君恩多不终。

夫死妇即嫁，安能顾同宫。帅亡兵即变，凭谁瘗元戎。

金多辄易交，官高互为雄。耨锄且不假，财帛宁肯通。

轻肥骄市里，睨傲欺疲癃。乳腥犹未除，群儿强称翁。

纷纷轻薄态，天下将无同。诗成聊一笑，浮云满虚空。

作者简介：（1458—1498）安徽凤阳人。明宗室。号宾竹道人。太祖第二子秦王朱樉玄孙。弘治元年袭封秦王。长安有鲁齐书院，久废，诚泳别易地建正学书院，又于其旁建小学，择军士子弟延儒生教授。工诗。著有《经进小鸣集》。卒谥简。